陳老畫牛
作者：趙汝績
朝代：宋

paragraphs: 老融棄髮逃於禪，胸藏丘壑身林泉。
時拈寸草幻墨汁，慘淡咫尺生風烟。
尤工畫牛古絕比，不特形似真神全。
平生知己一攻媿，惜墨如命詩猶傳。
至今鄞人懷片紙，如護圭璧珠璣然。
陳生少壯曾入室，妙處已覺牆及肩。
岸痕樹影彷彿地，雲陰雨氣冥濛天。
寒禽立背渡淺水，野葑沒足行淤田。
礪角思鬭力居尾，倚木揩癢勢擁前。
或沿草徑逐羣去，或傍茅簷抱犢眠。
如何盡得此態度，前身想住桃林邊。
世人貴耳不貴目，嗚呼此畫空爾妍。
我方求之不論錢，卷收更閲三十年。
欲尋此老不可得，摩挲陳迹方爭憐。